Espai Dona desenvoluparà al febrer la campanya “No m’estimes tant, estima’m millor”
2025-07-24

Amb la finalitat de desmuntar els mites de l’amor romàntic, entés com a relacions de parella tòxiques i amb l’objectiu de mostrar com tindre relacions saludables, Espai Dona, el servei municipal d’atenció integral a les dones de l’Ajuntament de Burjassot, dependent de la regidoria d’Igualtat i Feminisme, dirigida per l’alcalde de la localitat, Rafa García, desenvoluparà el mes de febrer la campanya “No m’estimes tant, estima’m millor”.

Així, des d’Espai Dona es repartiran díptics de sensibilització i prevenció en els centres municipals i en els centres educatius i s’ha programat la Clownferència “Quien bien te quiere, te hará reir”, impartida per Amaia Prieto de l’Escola de Pallassos “Hijos de Augusto”, totalment gratuïta i que tindrà lloc a la Casa de Cultura el dijous 13 de febrer a les 19.00 hores.

CONSULTA ACÍ I DESCARREGA EL DÍPTIC

Tal com han assenyalat des d’Espai Dona, es tracta de “una xarrada diferent amb humor i molt contingut. Quasi un espectacle teatral ple de riures i optimisme com a punt de partida per a debatre, reflexionar i acostar conceptes relacionats amb la sensibilització davant la violència en les relacions i la potenciació de vincles sans i conductes de bon tracte. Una xarrada que no deixarà indiferent a ningú”.

A més, uns dies abans, el divendres 7 de febrer, en el Centre Socioeducatiu Díaz Pintado se celebrarà l’assemblea de coordinació d’igualtat i convivència, en la qual participa la regidoria d’Igualtat i Feminisme, a través d’Espai Dona, el Gabinet Psicopedagògic Municipal i el professorat encarregat de la coordinació d’igualtat i convivència dels centres educatius de Burjassot amb la finalitat de coordinar accions educatives amb perspectiva de gènere.